
ДО

Г-жа НАТАЛИЯ КИСЕЛОВА
ПРЕДСЕДАТЕЛ НА НАРОДНОТО СЪБРАНИЕ

ДО

НАРОДНИТЕ ПРЕДСТАВИТЕЛИ
ОТ БУРГАСКИ ИЗБИРАТЕЛЕН РАЙОН
51 НАРОДНО СЪБРАНИЕ

УВАЖАЕМА Г-ЖО КИСЕЛОВА,
УВАЖАЕМИ ДАМИ И ГОСПОДА,
Обръщам се към Вас от свое име и от името на 194 993 граждани на община Бургас с молба да подкрепите един от най-важните и социално значими проекти на Общината през последните 4 години – Изграждането на Многопрофилна болница за лечение на детски болести „Св. Анастасия“ в град Бургас. 
С Решение № 139 от 22.02.2023 г. Министерски съвет в изпълнение на Закона за лечебните заведения одобри създаването на Многопрофилна болница за активно лечение на детски болести „Света Анастасия“ ЕООД в гр. Бургас. Въз основа на постъпили от РЗИ Бургас и Националния център за обществено здраве и аналази (НЦОЗА) данни и информация е изготвена комплексна оценка по реда на чл. 37а, ал. 1 и 5 от Изпълнителна агенция „Медицински надзор“. Констатирано е, че осъществяването на проекта на община Бургас за разкриване на лечебно заведение за болнична помощ единствено за деца отговаря на потребностите и ще осигури високоспециализирано и комплексно лечение на пациентите, като ще допринесе за навременността и качеството на предоставяната педиатрична помощ не само в област Бургас, но и в целия Югоизточен район. Разкриването на лечебно заведение за болнична помощ за деца, което да предоставя лечение в специфичните за детската възраст заболявания е в унисон с препоръките в Националната здравна карта на дългосрочните нужди от здравни услуги, приета от Министерски съвет в края на 2022 г. Както знаете, понастоящем в страната има една болница със специализирани педиатрични услуги в София, като в Плевен, Пловдив и Варна работят педиатрични клиники по различни профилни специалности. В Югоизточния регион подобна специализирана структура липсва – налични са единствено детски отделения към Многопрофилната болница или практики в извънболничната помощ. В региона липсва възможност за лечение за голяма част от заболяванията, характерни за детската възраст. Това означава, че децата от региона - над 155 000 деца на възраст до 18 години - при потребност от специализирана грижа не могат да бъдат лекувани от съответния специалист и трябва да пътуват заедно със своите родители до други региони или извън България.

Логична крачка в развитието на цялостната визия на Община Бургас за подкрепа и развитие на грижите за здравеопазването, като част от демографската стратегия на местната власт е приетото от Общински съвет Бургас решение за изграждане на Многопрофилна детска болница, която да помогне за преодоляването на тези проблеми в целия Югоизточен регион и която да стане част от системата на детското здравеопазване в България. Общината работи по проекта за изграждане на Детската болница през последните 4 години, като от 2020 г. е подкрепена от мултинационален екип от експерти от над 10 държани, обединени от Международен консорциум IDOM, Испания, избрани от Европейската инвестиционна банка (ЕИБ) в рамките на Техническа помощ от страна на Банката. 
В Болницата – освен определените със закон задължителни диагностично-консултативни и лечебни дейности – се предвижда да функционират още Център за лечение на редки болести при деца (типични за региона), комуникационен и координационен център Пациентски център и Център за телемедицина, чрез които да се гарантира равен достъп на всички пациенти до качествена здравна грижа. Предварителните финансови разчети за изграждането на лечебното заведение със 133 болнични легла предвиждат индикативна стойност на проекта в размер на 135 млн. лв.
Тригодишният бизнес план за развитието на болница „Св. Анастасия“, представен пред Министерство на здравеопазването, респективно на Министерски съвет предвижда като източници на финансиране средства по Програмите на ЕС, заемни средства, целево финансиране от страна на Държавния бюджет, както и със средства на община Бургас при необходимост, които към момента са както следва: 
1. Със свое решение по т. 4 от Протокол №44/29.11.2022 г. Общински съвет Бургас одобри поемането на дълг към Европейска инвестиционна банка в размер на 25 000 000 лв. при изключително изгодни условия и дълъг период за възстановяване на средствата, като през 2024 г. стартира частично усвояване на тези средства. 
2. В Закона за държавния бюджет за 2024 г. (Приложение 2 към чл. 106, ал. 5. Инвестиционна програма за национални проекти) за проект „Изграждане на Многопрофилна болница за активно лечение на детски болести ' Св. Анастасия“ в град Бургас, чрез бюджета на община Бургас“ беше предвиден ресурс в размер на 35 млн. лв., с които средства са разплатени разходи за проектиране и строителство на сградата на Болницата.

3. През 2023 г. беше разработен Проект за интегрирана детска здравна грижа в Югоизточния регион пред Програма „Развитие на регионите“ 2021 – 2027 г., в рамките на който заедно с още 18 общини ще бъдат създаден нов, интегриран модел за педиатрична здравна грижа. С решение на Регионалния съвет за развитие от м. май 2024 г., проектът на Концепция за нов модел за детска здравна грижа в Югоизточния регион (ЮИР), част от която е изграждането на Детската болница и ще се финансира със средства от Програма Региони в развитие (2021 — 2027 г.), е класиран на първо място сред концепциите в ЮИР. Независимо от първоначалните планове за стартиране на същинските дейности по проекта през втората половина на тази година, реално усвояване на средствата по Програмата все още не е възможно. Към настоящия момент е обявена процедура за втори етап за подаване на проектни предложения до средата на февруари 2025 г., което означава, че реалното усвояване на средствата ще бъде възможно не по-рано от втората половина на 2025 г.
В тази връзка и поради необходимостта от осигуряване на средства за гарантиране континуитет при реализирането на проекта, се обръщам към Вас с молба и в Закона за държавния бюджет за 2025 г. да бъдат предвидени средства в размер на 45 млн. лв., които да бъдат осигурени чрез бюджета на Община Бургас, с които да бъде осигурено изпълнение на строителството, обзавеждането и оборудването в същото темпо и качество, както до настоящия момент, без да се налага спиране поради забавянето в старта на програмите, финансирани с европейски средства. Голямото социално значение на проекта определя и относително кратките срокове за изграждането на Болницата, която да отговаря на потребностите, и да осигури високоспециализирано, комплексно лечение на малките пациенти, и едновременно с това ще допринесе за подобряване адекватността и качеството на предоставяната педиатрична помощ не само за област Бургас, но и за целия Югоизточен район. 
УВАЖАЕМИ ДАМИ И ГОСПОДА,

Предвид гореизложеното и на основание на Вашите правомощия, като представители на гражданите на област Бургас и депутати в 51 Народно събрание, във връзка с чл. 85 ал. 1 и ал. 2 от Закона за публични финанси се обръщаме към Вас с искане в Законопроекта за Държавен бюджет за 2025 г. да бъде осигурен целеви трансфер за община Бургас в размер на 45 000 000 лв. за подкрепа за реализирането на проекта. В приложение 1 представяме в резюме Проекта на Детската болница в Бургас и етапната му реализация към момента. 
Убедени сме, че създаването на Многопрофилната болница за активно лечение на детски болести „Св. Анастасия“ Бургас в значителна степен ще подпомогне развитието на системата на здравеопазване в Югоизточния регион, ще повиши достъпа до специализирана педиатрична медицинска помощ, ще оптимизира разходите в системата на здравеопазването и като цяло ще допринесе за напредъка в провежданата държавна политика в сферата на здравеопазването и в частност грижите за децата на България. 
Предлаганите промени са изцяло в контекста на изискванията и практиките на европейското пространство, но законопроектът не въвежда норми от правото на ЕС, поради което не изисква изготвяне на справка за  съответствие с европейското право.

С уважение:
Димитър НИКОЛОВ

